**ZAPISNIK**

s **8. sjednice** Gradskog vijeća Grada Makarske,

održane **14. travnja 2022.** godine

u elektronskom obliku putem Zoom aplikacije

***(tonski zapisnik sjednice je dostupan na www.makarska.hr)***

Početak u 09.00 sati.

Tajnica Gradskog vijeća Grada Makarske Lara Rakušić Ivanković konstatirala kako je temeljem elektronske prijave utvrđen kvorum te da je na sjednici nazočno 15 od 15 vijećnika kao i da je održavanje sjednice pravovaljano.

**Sjednici nazočni vijećnici putem Zoom aplikacije:**

1. Gordana Muhtić
2. Marina Puharić
3. Jakov Lovreta
4. Frane Filipeti
5. Tina Međurečan
6. Jurica Klarić
7. Jakša Jurasović
8. Jure Brkan
9. Marko Raos
10. Marko Ožić-Bebek
11. Miro Mucić
12. Joze Vranješ
13. Ivana Miočević Franić
14. Petar Kelvišer
15. Stjepan Zelić

**Ostali nazočni putem Zoom aplikacije:**

1. Zoran Paunović, gradonačelnik Grada Makarske

2. Antonia Radić Brkan, zamjenica gradonačelnika Grada Makarske

3. Lara Rakušić Ivanković, tajnica Gradskog vijeća Grada Makarske

4. Tonći Batinić, savjetnik u Upravnom odjelu za opće poslove i imovinu Grada

5. Sandra Vranješ, privremena pročelnica Upravnog odjela za javne potrebe i društvene

djelatnosti

6. Matko Lovreta, privremeni pročelnik u Upravnom odjelu za razvoj Grada

7. Lidija Vukadin Vranješ, ravnateljica Javne ustanove Makarska razvojna agencija-

MARA

8. Marina Šprajc, ravnateljica Javene ustanove Djećji vrtić „Biokovsko zvonce“ Makarska

**Predstavnici medija:** RMR,

Predsjednica Gradskog vijeća Gordana Muhtić je na temelju čl. 82. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednica Gradskog vijeća Grada Makarske je objavila popis vijećnika koji su se prijavili za postavljanje vijećničkih pitanja i otvorila vrijeme predviđeno za vijećnička pitanja.

**Vijećnica Ivana Miočević Franić**, ulaže primjedbu na neprihvaćanje od strane predsjednice Gradskog vijeća Grada Makarske prijave za postavljanje vijećničkih pitanja uz obrazloženje zašto je kasnila dvije minute s prijavom u predviđenom vremenskom intervalu.

**Predsjednica Gradskog vijeća Grada Makarske Gordana Muhtić,** odgovara na prigovor vijećnice i kaže kako razumije situaciju ali zbog poštivanja odredbi Poslovnika o radu Gradskog vijeća Grada Makarske i s obzirom da je već na ranijim sjednicama i ostale vijećnike koji su bili u vremenskom prekoračenju s prijavama odbijala ne može radi ravnopravnosti prema ostalim vijećnicima ni sada raditi iznimku.

**Vijećnica Tina Međurečan,** postavlja pitanje:

1. Moje pitanje ide na zamjenicu gradonačelnika. U kojoj je fazi obnova Vile Irene s obzirom da smo primijetili da je skela dignuta pa da podijelimo sa javnosti informaciju u kojoj je to sada fazi i da li radovi po tijeku. Hvala.

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Što se tiče Vile Irene 25. veljače 2021. godine je donesena Odluka o financiranju Fonda po javnom pozivu i ono što je bilo bitno je da u roku od 6 mjeseci od zaprimanja te odluke se provede postupak javne nabave što je u biti i napravljeno. Nakon toga je izvođač radova Jukić dam d.o.o. uveden u posao i krenuo je raditi radove. Radovi idu po planu. Međutim ono što je još bitno za istaknuti kad se kretalo u cijelu priču točna namjena Vile Irene nije bila definirana i upravo iz tog razloga je naručena, u biti treba naručiti kako će izgledati taj arhitektonski projekt pa smo dogovorili da će svi radovi koji su naknadni biti odrađeni nakon sezone. ulazimo u Uskrs, iza toga je 1. Maj, u Gradu je jučer bilo prijavljenih više od 1200 gostiju i u biti ono što je do sada završeno tu stajemo i nastavljamo iza sezone. dakle sve ide po planu i biti će iza sezone jasno kad krećemo naprijed.

**Vijećnik Jurica Klarić,** postavlja pitanja:

1. Moje prvo pitanje. Manje od godinu dana nakon otvaranja kružnog toka na Zelenci uočena su oštećenja na kockama. Možete li nam reći imate li saznanja o tome i što se može poduzeti?
2. Na ovom gradskom vijeću smo donijeli Odluku o ustrojstvu gradske uprave te ste vi gradonačelniče donijeli sistematizaciju. Kada će bit završen taj proces i kada će gradski zaposlenici dobiti rješenja o radnim mjestima?

**Gradonačelnik Grada Makarske Zoran Paunović,** odgovara na postavljena pitanja:

1. Dakle što se tiče drugog pitanja, dakle vezano za sistematizaciju i novo gradsko ustrojstvo tu mogu reći da se uspješno provodi, da su gotovo svi službenici i namještenici raspoređeni i proces se na neki način približava kraju. Doći će do određenog smanjenja gradske uprave, tako smo od početka to i najavljivali. Mi očekujemo dovršetak svih radnji vezano za sistematizaciju do početka svibnja jer naravno očekujemo i određeni broj žalbi.
2. Što se tiče vašeg prvog pitanja dakle o kružnom toku na Zelenci. Činjenica je da su uočena oštećenja na kockama, ali ovo nije prva takva stvar što se dogodilo, isto se dogodilo prije ne toliko puno vremena na onom dijelu ako se sjećate na dijelu asfalta kraj spomenika Kobca. I evo iskreno ja sam sada u nekakvoj dvojbi, možda bi gospodin Vranješ koji je u to vrijeme vodio sve ove građevinske radove mogao mi na neki način pomoći. Imamo u isto vrijeme potpisan ugovor i sa nadzorom i sa izvođačem. Tražili smo očitovanje i nadzora i ugovor izvođača, oni jasno misle ako je to u garantnom roku da je to što je došlo do pucanja tih kocki da je to nekakva viša sila ili da je to nešto što je trebalo bit predviđeno projektom. Gospodin Vranješ je tada vodio sve te radove pa evo ja ne znam možda danas sutra da se on očituje na to. Ja imam dvojbu da li platiti, jer nam je izvođač dao ponudu za popravak to iako je realno potpisan ugovor za vrijeme bivše vlasti i u ugovoru stoji garantni rok od dvije godine a nadzor s kojim je također potpisan ugovor je također se očitovao da se radi o ispiranju kvarcnog pijeska i da su radili sve po pravilima projekta.

**Vijećnik Petar Kelvišer,** postavlja pitanja:

1. Prvo pitanje je vezano za sastanak s predstavnicima Udruge OSI Sunce i Grada na kojem je potpisan sporazum o suradnji Grada i Udruge u realizaciji projekta kuća Sunca. Dakle svi znamo koliko je važan boravak djece s poteškoćama i njihovih roditelja u njima prilagođenom objektu. Osim djece s invaliditetom tu je i veliki broj djeca autista kojima bi dulji boravak u jednom takvom objektu bio od velike pomoći. U udruzi nisu zadovoljni s težinom tog ugovora i htjeli bi da Grad s njima ostvari konkretniju suradnju kroz osiguravanje sredstava za daljnju realizaciju projekta. Zanima me što je po vama sporno u tom projektu s obzirom da na neki način sumnjate u njegovu održivost?
2. Drugo pitanje je vezano uz Odbor za mlade. Dakle nekidan je osnovan ovaj odbor s ciljem razvijanja politike za mlade na lokalnoj razini. Zanima me zašto Grad nije umjesto Odbora za mlade kao savjetodavnog tijela gradonačelnika osnovao Savjet mladih kao savjetodavno tijelo Gradskog vijeća. Dakle kroz Savjet mladih bi djelovali kandidirani predstavnici političkih stranaka koje biraju gradski vijećnici. Ovako je sve spalo na uski krug gradonačelnikovih ljudi na čijem ste čelu baš vi koji niste zapravo mlada osoba.
3. Treće pitanje je vezano za etažiranje zgrada, odnosno Fond za zaštitu okoliša i energetsku učinkovitost je nedavno objavio javni poziv za sufinanciranje sustava za korištenje obnovljivih izvora energije na koji se mogu prijaviti stambene zgrade pod upravom gradskog stambenog poduzeća. Da bi se to ostvarilo potrebno je prethodno završiti projekt etažiranja zgrada. Znamo da Stambeno gospodarstvo do sada i nije baš uspješno rješavalo problematiku imovinsko-pravnih odnosa pa me zanima jeste li o ovoj problematici već razgovarali s novom direktoricom poduzeća kojoj ste za to mjesto poklonili svoje povjerenje.

**Gradonačelnik Grada Makarske Zoran Paunović,** odgovara na pitanja:

1. Evo vezano za prvo pitanje onda očito nešto znate više nego što ja znam jer predstavnici Udruge Sunce su bili kod nas. Mi smo odradili dosta kvalitetan, barem sam ja tako mislio, kvalitetan sastanak u kojem smo i potpisali ugovor o suradnji. O čemu se radi, dakle cijeli projekt Sunce je zapravo fantastičan projekt i ne znam zašto imamo uopće sumnju u to. Ja zaista mislim da je to odličan projekt, odlična stvar ne samo za sami grad nego za cijelu regiju. Ja vjerujem da u onome trenutku kada se napravi Kuća Sunca da će zapravo koristi imat ne samo Makarska rivijera nego i Zabiokovlje, nego i Omiški dio i Omiška zagora, također dole vjerojatno do Metkovića. Dakle svi ti korisnici će danas sutra moć koristit usluge kuće Sunca. Međutim ono što je u ovom trenutku problem je što kad se prijavljivalo na natječaj i kad su na neki način trebala bit odobrena sredstva ta sredstva nisu odobrena, bilo se ostalo na rezervnoj listi. Nakon toga se ta lista pomakla i u konačnici i ukinula. Dakle činjenica je da je financiranje od strane ministarstva za kuću Sunca trenutno ukinuto. Mi smo u međuvremenu od samog dolaska na vlast pokrenuli naš upravni odjel za urbanizam u tom trenutku i građevinska dozvola koja do tada nije bila izdana iz ne znam kojeg razloga je na kraju izdana i to je doprinos ove gradske vlasti. Ona je pravovaljana sljedeće tri godine, ja sam obećao i predstavnicima kuće Sunca da ću se trudit da napravimo sve što je u našoj moći da pronađemo financiranje. Ja sam i bio na, tražio sam također od županije da upravo taj projekt uvrsti kao jedan od ključnih strateških projekata županije, dakle na razini županije, županija ima 12 ili 13 strateških projekata kad se radio plan za sljedeće razdoblje sedmogodišnje ja sam također kažem tražio da se kuća Sunca uvrsti međutim to je odbijeno. Evo ja ne mislim da je to neodrživ projekt ko što ste vi rekli, ne sumnjam u njega, upravo suprotno ja mislim da je to jedan jako dobar, jako kvalitetan projekt i to je nešto što ne samo ovom gradu nego cijeloj ovoj regiji je potrebno. Ali evo ja ne znam mislim da bi se tu definitivno trebalo uključit i županija, ja mislim da bi se tu definitivno trebala uključit i Vlada tako da eto to nije samo stvar za financiranje od strane Grada.
2. Vaše drugo pitanje Odbor za mlade to ste vidjeli mi smo i od početka komunicirali kakao smo usmjereni zapravo na naše mlade, kako pošto smo zapravo i osnovali i Odbor za mlade nije to bila samo simbolična gesta. Sada nam slijedi na neki način analiza stanja, slijedi nam da vidimo u kojem smjeru dakle slušamo, osluškujemo Odbor za mlade iz različitih dobnih granica. Vi ste rekli da ja baš ne spadam u mlade, ja se osjećam mlad iako po godinama možda ne spadam u tu skupinu. U svakom slučaju to je moja odluka, dakle odluka je da idemo sa Odborom za mlade, odluka je da ih saslušamo i odluka je da ti mladi nama danas sutra šalju određene informacije feedback s kojim ćemo mi kreirati politike prema njima.
3. A vaše treće pitanje etažiranje zgrada vezano uz Stambeno gospodarstvo. Pa naime od 01.04. evo dva tjedna je da je nova direktorica stupila na svoje radno mjesto i jako smo sretni zbog toga vidimo da su reakcije javnosti izuzetno pozitivne ali kažem opet možda je ovo pitanje preuranjeno. Pitanje možda trebalo bi postaviti prošlom voditelju Stambenoga, prošlom direktoru Stambenoga. Ako vi mislite, evo kad gospodin bude tu onda ćemo njega pitat ali evo ja svakako imam želju i volju i mislim da je Tanja kao nova direktorica Stambenoga također usmjerena u tom smislu. Mislim da će to biti jedan veliki dobitak za Stambeno. Naravno ovo kako ste rekli dosta novih prilika financiranja, obnovljivih izvora energije, energetskih obnova, je na raspolaganju i siguran sam da će Stambeno dat svoj obol tome.

**Vijećnik Petar Kelvišer,** komentar odgovora:

1. Eto hvala gradonačelniku na onome što je Grad dosad napravio za Sunce ali zanima me prvi konkretni sljedeći potez Grada, ne županije, ne ministarstva, nego Grada po pitanju uključivanja u završetak realizacije projekta Sunce?
2. Što se tiče drugog pitanja znači Savjet mladih je potpuno drukčije koncipiran od Odbora za mlade zato što uključuje veću razinu demokratičnosti, uključivosti i učenja tih mladih ljudi kako0 donositi zrele političke odluke, dakle u okviru Gradskog vijeća.
3. A što se tiče trećeg pitanja eto nadam se da ću imati prilike razgovarati s novom direktoricom pa ću nju pitati oko tih nekih stvari jer zaista naši sugrađani su željni rješavanja tog problema koji već desetljećima ne mogu riješiti kako bi ono koliko toliko sredili svoje stambene objekte.

**Predsjednica Gradskog vijeća Grada Makarske Gordana Muhtić,** odgovara na komentar vijećnika:

1. Savjet mladih je dva puta osnivan. I sami znate da je dijelom članovi su i članovi podmladka političkih stranaka i nije baš u potpunosti riječ o potpuno neutralnom tijelu ali na žalost taj odbor odnosno dva savjeta u oba dva saziva nisu imala većeg uspjeha a ovaj odbor nadamo se da će zaista biti funkcionalan s obzirom da se zaista sastoji od različitih skupina mladih, predstavnika različitih skupina mladih koji će vjerujem raditi ozbiljno i da ćemo na njih svi zajedno biti ponosni.

**Vijećnik Petar Kelvišer,** komentar odgovora:

1. Savjet mladih nije funkcionirao zato što nitko u Gradu ih nije mentorirao.

**Vijećnik Jakša Jurasović,** postavlja pitanja:

1. Prvo pitanje je također vezano za Odbor za mlade. Prije svega bih htio reći da mi je drago da je 11. travnja 2022. konstituiran Odbor za mlade sa gradonačelnikom kao predsjednikom te članovima Lana Staničić, Klara Andrijašević, Tihana Pašalić, Dino Čepo, Jure Rašić, Dora Puharić, Mirko Štrbac i ja. Smatram da to nisu ljudi od gradonačelnika kao što je to rekao kolega Petar Kelvišer nego da su to ljudi koji su najbolji u nekim svojim tematskim cjelinama, bilo to u vezi sporta, bilo to iz udruge studenata, bilo to iz volonterske neke pozadine i da su oni pokazali najviše volje da se žele uključit u zajednicu i povest ajmo reć nekakvim primjerom za ostatak mladosti. Moje pitanje je bi li mogao gradonačelnik pobliže objasniti javnosti koja je naša uloga i što se očekuje od nas u Odboru?
2. Drugo pitanje. S obzirom da je u našem gradu u akademskoj godini 2019./2020. otvoren preddiplomski sveučilišni studij hotelijerstva i gastronomije u trajanju od tri godine sve nas je obradovala vijest da Grad Makarska dobiva i diplomski studij hotelijerstva i gastronomije. Pa evo bi li nam mogao reći gradonačelnik kako je došlo do toga i je li Grad imao neke veze?

**Gradonačelnik Grada Makarske Zoran Paunović,** odgovara na pitanja:

1. Tu zapravo treba istaknuti vaš doprinos gospodine Jakša jer ste vi na neki način se otpočetka od same kampanje i od stavljanja na listu nekako zauzeli da budete glas sadašnje političke vlasti prema mladima tako da velike zasluge tome idu vama. Dakle mi smo od samog starta komunicirali da želimo da se u naš grad vrati mladost, neke demografske mjere koje smo odmah uveli i na neki način realizirali već ta svoja predizborna obećanja to je da smo odmah u proračun uvrstili sufinanciranje primjerice potpomognute oplodnje jer je to samo jedan od načina na koji želimo pomoći mladim obiteljima. Vi ne smijete zaboraviti da se to u pravilu definira kao ljudi od 15 do 30 godina ovo što je gospodin Kelvišer rekao ali ja se osjećam mlado, prema tome ja jesam na čelu tog Odbora ne zato da bih na neki način vraćao se u nekakvu mladost nego upravo zato da osiguram da se čuje njihov glas da ne ide to preko posrednika, da direktno mogu utjecati i kreirati politike prema mladima. Naši studenti također dobivaju novčanu naknadu. Trenutno intenzivno radimo ono što sam i rekao na analizi postojećih mjera, postojećih programa, sve kako bi se mogli osnovati novi programi koji bi bi bili razvojne prirode prema mladima. I ono što želimo, želimo upravo to aktivniju ulogu mladih koji će biti zastupljeni, koji će moći artikulirati svoje interese, svoje potrebe, želimo da taj naš odnos prema mladima bude inkluzivan, imamo taj inkluzivan pristup i na neki način ja vjerujem da ćemo u tome uspjeti. Želimo da budemo i kreativniji i inventivniji u osmišljavanju političkih programa prema našim mladima.
2. Što se tiče vašeg drugog pitanja vezano za fakultet hotelijerstva dakle to je vijest koju smo čekali već neko vrijeme i zapravo čim je profesor Pavić javio ja sam se zaista oduševio. Možda mnogi još ne percipiraju koliko je ovo velika stvar za naš grad jer studenti ne samo da dodatno oživljavaju grad u zimskim mjesecima već je to na neki način stručni kadar koji će danas sutra ostati tu, koji će stvarati novu vrijednost i samim time stvarat će budućnost našeg grada. mi od samog početka od kad smo stupili na vlast imamo izuzetno dobru suradnju sa sveučilištem, tu pogotovo doprinosi naravno i Antoniin i moj angažman u akademskoj zajednici, međutim najveće hvala zapravo ide profesoru Paviću, rektoru Ljutiću također i evo ja vjerujem da ćemo mi dalje imati plodonosnu suradnju zapravo ne vjerujem nego sam u to siguran.

**Vijećnik Joze Vranješ,** postavlja upit:

Zatražio bih dopuštenje ako može da kroz dvi tri rečenice odgovorim ovaj, odnosno da dam nekakav odgovor na ono što je gradonačelnik predložio u svom izlaganju vezano za oštećenje na kružnom toku na Zelenci i na križanju kod trga Kobca. Pa evo zamolio bih samo kroz dvije, tri rečenice da odgovorim.

**Predsjednica Gradskog vijeća Grada Makarske Gordana Muhtić,** odgovara:

Možda bi kolega bilo bolje da možda kasnije to u nekoj pauzi sa gradonačelnikom porazgovarate, mislim nema potrebe da sad na ovaj način jer nećete moći ući u dijalog.

**Vijećnik Joze Vranješ,** odgovara:

Ne nisam ni mislio da uđem u ikakav dijalog samo sam htio naglasiti da na svakom projektu imamo imenovanog nadzora i od izvješća nadzora dakle sve polazi. Ono što smo mi dobili odnosno što sam ja dobio kad sam vodio te projekte da su se poštivala pravila struke i sama projektna dokumentacija i preporuke proizvođača. Sada imamo ovu situaciju koju imamo i jasno da ću pomoć gradonačelniku da se stvar riješi do kraja u korist Grada.

**Predsjednica Gradskog vijeća Grada Makarske Gordana Muhtić,** odgovara:

Hvala, evo sada da ne izlazimo doista iz teme vratite se na postavljanje pitanja, o ovome ćete moći sigurno kasnije. Zahvaljujem vam na tome što ste voljni pomoći da se problem riješi.

**Vijećnik Joze Vranješ,** postavlja pitanja:

Voljan sam pomoći s tim da jedan dio oštećenja je nakon uklanjanja bine ali to sam ja

tada slikao, u redu.

1. Dakle moje prvo pitanje je ono na koje je gradonačelnik već dosada i navikao jer taj projekt pomno pratim. Dakle projekt izgradnje vrtića na Zelenci. Mi znamo da je ugovor o izgradnji potpisan za vrijeme bivše gradske uprave sa rokom izgradnje od 270 dana tj. do druge polovice prosinca prošle godine. Aneksom ugovora rok je produžen za 100 dana, dakle novi rok ističe ili je istekao. Ne znam točno datum do kojeg je bio ali to je otprilike polovinom travnja ove godine. Radovi na konstrukciji izvedeni su u razumnom roku ali jasno da nema znanja da se cijeli projekt dovede do kraja. Ja bih ovdje zamolio i unaprijed da se gradonačelnik u nedostatku pravih informacija i argumenata da odgovornost ne prebacuje na Nevena Vranješa jer upravo je gradonačelnik prvi odgovoran za realizaciju ovog projekta. Dakle moje pitanje je kako sada stojimo sa dinamikom, da li idemo u novi aneks ugovora, kada će je li, gradonačelnik bi trebao dati čvrsto obećanje kada će djeca napokon krenuti u vrtić na Zelenci odnosno kada će sam projekt biti priveden kraju?
2. Dakle evo raduje me što su se pojedini gradski projekti napravili, odnosno nastavili bez obzira što su naslijeđeni od bivše gradske uprave. Istini za volju prometno rješenje koje se trenutno izvodi na Istoku odnosno preko puta trgovačkih centara Kingtrade, Apfel i Keratom bilo je čak i kritizirano za vrijeme prošle gradske uprave od strane oporbe, odnosno od SDP-a. ok prošla gradska uprava je projekt dovela u visoku fazu realizacije, ishodovala lokacijsku i građevinsku dozvolu, riješila imovinsko-pravne odnose i potpisala ugovor sa Hrvatskim cestama koji trenutno i sami projekt izvode. Moje pitanje je šta je sa drugim prometnim rješenjima koji su ostavljeni u ormarima Grada, da li su oni ostavljeni sa strane ili pak ono što ja mislim nema znanja ni volje da se ti projekti dovedu do kraja, kao nastavak Starog Velikobrdskog puta, spoj Kipara Meštrovića na D8, spoj Kotiške ulice na D8 itd.
3. Treće pitanje vezano je za ulaganja u kulturu. Dakle za vrijeme bivše gradsk uprave uložila su se značajna sredstva za izgradnju infrastrukture. Dakle kao što sam rekao bivša gradska uprava napravila je značajna ulaganja u kulturu kao što su rekonstrukcija knjižnice, odnosno stare srednje škole, rekonstrukcija gradske glazbe i ostala značajna ulaganja. Zanima me što je ova gradska uprava pripremila od projekata za ulaganje u infrastrukturu koja će koristiti kulturi?

**Gradonačelnik Grada Makarske Zoran Paunović,** odgovara na pitanja:

1. Ja mislim da ste ovaj odgovor kako ga postavljate učestalo svaki put mislim da ste i dobili kao pismeni odgovor da vam je tako bilo i rečeno ali evo ja ću vam pročitat ako niste pročitali. Dakle što se tiče vrtića na Zelenki o tome govorimo javnost tu zaista mogu sad tu sa 90 i nešto postotnom sigurnošću reći da će sve radnje što se tiče gradilišta, ako vi živite gore blizu, vjerujem da ste sad zadnje vrijeme bili u blizini gradilišta, vidite da se gore napokon stvorio mravinjak da ljudi jako intenzivno rade, postavlja se fasada, završava se vrtić tako da zaista što se tiče same izgradnje samog vrtića, što se tiče opremanja vrtića to mogu sa 95 i 99% sigurnosti reći da će to bit završeno do kraja šestoga mjeseca sve u potpunosti. Dakle ono što nas sada i sad je bitno ovdje napomenuti onaj teži dio posla. Dakle sama građevina to uopće više nije upitno, opremanje više uopće nije upitno. Onaj teži dio posla ja taj, ja to zovem software to je ono na čemu smo mi već počeli raditi. Dakle izgradnja samog hardwera nije nikakvi problem ali softwera to je sad nešto na čemu sad moramo svi zajednički dat ruke i zajednički poradit. O čemu se tu radi, dakle radi se o tome da moramo posložit grupe, moramo posložit odgajateljice, moramo osnovati nove programe, moramo vidit kako će cjelokupni vrtić funkcionirati , moramo prije toga naravno dobiti i sve dozvole jer smo mi paralelno pokrenuli i proces gdje smo uključili odmah i ljude koji će izać kasnije na tehnički koji će kasnije davati odobrenje za rad od strane ministarstva i županije. Tako da je to jedan paralelan proces koji se događa paralelno sa izgradnjom i to je ono gdje stvari mogu štekat. Ali kažem na vrijeme smo ih pokrenuli pa vjerujem da neće. To je što se tiče toga. Ovo što ste sad govorili taj nekakav aneks to je tako kako je, naime evo primjerice jedan primjer viša sila, sigurno je viša sila, dakle dogodio se rat u Ukrajini i primjerice izvođač je prije toga tamo u 11 ili 10 mjesecu naručio ventiliranu fasadu, dok se fasada napravila u međuvremenu je počeo rat između Rusije i Ukrajine i samim time je kasnila cjelokupna priča. To su dakle opravdani razlozi kašnjenja. Ali evo u ovom trenutku meni je izuzetno drago da unatoč svim tim kašnjenjima, unatoč svim tim ja bih rekao razlozima koji se mogu svrstati u područje više sile mi uspješno privodimo projekt kraju i tu zaista treba odati priznanje gospodinu Vranješu, ne vama nego vašem šefu gospodinu Nevenu Vranješu, koji vodi projekt. Mi smo uključeni od početka do kraja u komunikaciji, redovito me izvještava i ja mislim da ne morate brinuti niti vi niti Makarska javnost da vrtić neće bit završen na vrijeme.
2. Što se tiče prometne infrastrukture evo to je isto nešto što smo mi očekivali od vas na samoj primopredaji vlasti. Mislim vi stalno ponavljate taj dio oko vrtića ja sam vam sad nadam se odgovorio na zadovoljavajući način ali o prometnoj infrastrukturi i hrpi projekta koje ste vi navodno započeli i hrpi projekata koja je ostala u ormaru ja mislim da ste nas trebali o tome stvarno obavijestiti na primopredaji vlasti a ne napraviti ono što ste napravili da ste samo došli pozdraviti se i otišli na konferenciju za novinare. U tom trenutku bi mi puno više znali. Dokle je dovedena infrastruktura, doklo se došlo s time a ne da su se sve te stvari radile doslovno u vašem uredu iza zatvorenih vrata. Što se tiče cjelokupne prometne infrastrukture to sam rekao i zadnji put na jedno vijećničko pitanje u fazi je izrada je izrada SUMP-a, dakle cjelokupnu urbanu mobilnost dakle jedan puno veći plan nego sama prometna studija na osnovu kojeg, to je dugotrajan proces da se razumijemo, ali ove neke manje procese koji će svakako rasteretiti Grad mi ćemo ih završavat. Ja ću pravovremeno o tome obavijestiti javnost.

**Zamjenica gradonačelnika Grada Makarske Antonia Radić Brkan,** odgovara na pitanje:

1. Što se tiče kulturne infrastrukture mi smo se u našoj strategiji upravljanja gradom odlučili najprije na izradu strategije razvoja kulturnog turizma i kulture i smjernica za to s obzirom da je kultura i sadržaj kao takvi godinama bili zanemarivani. Dakle agencija je bila na terenu, počelo se sa pripremama već prije 2-3 mjeseca, u projekt su uključene sve javne ustanove, Turistička zajednica, svi dionici privatni i gradski i u biti napredujemo jako dobro. Baš je recimo zanimljivo za primijetit da agencija dok je bila na terenu je komentirala kako nam kronično nedostaje infrastruktura za kulturu što je u biti dijametralno suprotno od ovoga što ste vi sad rekli da se ulagalo. Očito i dalje nedostaje kao što sam rekla. Mi kad dobijemo smjernice idemo dalje u rad. Što se tiče recimo prostora dvorane Art meni je žao što je renoviran na taj način jer izgleda kao da ste gradili 2008. a ne 2018., nažalost ne znam kako je zamišljen projekt na početku ali ispada da ste pokušali ugurati HNK u prostor od 100 kvadrata. Rasvjeta je crkla, ne radi, prostor nije adekvatan i sve to skupa ulaganje je možda bilo popločano najboljim namjerama ali u konačnici nije ispalo najbolje. E to je upravo razlog zašto smo se mi obratili struci da nam oni daju prve smjernice u kojem smjeru ići da ne ulažemo i trošimo novac poreznih obveznika napamet već ciljano i u suradnji sa strukom. Dakle kultura ide naprijed, kultura za sada je više na ulicama našeg grada, radimo na nekim projektima koji će revitalizirat a kad dobijemo ključne smjernice onda idemo u infrastrukturne projekte. Rekla bih čak da je dio kulture i u kulturi i natječaj za rivu i uređenje stare gradske jezgre i projekt Peškera koji će nam biti kapitalni projekt a koji će sadržavati osim sporta i rekreacije prostor za manifestacije, kulturu i u principu dizanje kvalitete života samog grada.

**Vijećnik Joze Vranješ,** komentar odgovora:

1. Vezano za dvoranu Art vi ste bili u Zagrebu naravno i ne znate ona je napravljena za vrijeme Tonća Bilića koji je napravio veliki problem s konzervatorima. To nije radila prethodna gradska uprava. Toliko o tome koliko znate o samoj infrastrukturi u kulturi. Ono što smo mi napravili u četiri godine nije se napravilo ulaganja u infrastrukturu za kulturu u zadnjih 10 godina prije.
2. Gospodine gradonačelniče svi projekti su vam uredno predani, znači u košuljicama posloženi i svi službenici u Gradu su bili uključeni u izradu tih projekata, pa nije Joze Vranješ sam sebi pisao građevinske dozvole. To su pisali gradski službenici i gradski uredi. Znači popis projekta je ostavljen u ormaru s uredno složenim projektima ali izgleda vi ne znate raditi.
3. Vezano za pismeni odgovor koji ste vi dali rekli ste na postavljeno vijećničko pitanje. Pismeni odgovor nije bio u materijalima sve do sjednice Gradskoga vijeća dakle to je način vašega rada vi date pismeni odgovor pet minuta prije sjednice i onda prosipate priču da netko nije pročitao materijale. To je jako ružno i neprimjereno za jednog gradonačelnika.

**Gradonačelnik Grada Makarske Zoran Paunović,** odgovara na komentar:

1. Evo samo ću jedan kratak primjer sad kad ste me već povukli za jezik reći. Primjerice kad smo došli, kad je vijećnik gospodin Raos postavio na jednom Vijeću pitanje vezano za rotor, dakle govorimo o deniveliranom rotoru na Voliciji, kad je postavio to pitanje ja sam naravno svim gradskim službama postavio to pitanje da me o tome izvijeste. To je bilo jedno od prvih Gradskih vijeća. Ne da nisam dobio odgovor nego svi su slegnuli ramenima iz razloga što nisu uopće bili upućeni u tu priču, eto na taj način. Onda sam ja naravno preko svojih kontakata došao do projektanta u IGH-u, došao naravno do Hrvatskih cesta koji su mi rekli da se projekt mijenjao kaže, evo ja ću vam citirati: „zbog stalnih izmjena izvornog rješenja na zahtjev predstavnika Grada te izrada analiza i objašnjenja zašto nešto ne možemo prihvatit a zašto nešto možemo ugovor je produžen u dva navrata“. Dakle ugovor je 2018. potpisan, 2017. je još gospodin Plenković obećao da će to postati strateški projekt a to se sve naravno radilo bez predstavnika Grada u smislu službi od urbanizma ili bilo tko drugi da je bio uključen iza zatvorenih vrata. I to je glavni i osnovni razlog zašto taj primjerice rotor nije dan danas realiziran. U tom smislu vrlo je važno da javnost zna da ste vi četiri varijante radili. Dakle jedan od ključnih projekata koji bi trebao rasteretiti promet.

**Vijećnik Jure Brkan,** povreda Poslovnika:

Tražim povredu Poslovnika, povrijeđen je članak 48. i sami ste ga povrijedili i gradonačelnik ga je povrijedio. On nema pravo iznositi dodatno mišljenje poslije komentara gradskog vijećnika. On ima u raspravi a ne na vijećnička pitanja. Nakon izraženog zadovoljstva ili nezadovoljstva od strane vijećnika to je šlus nema dalje. Molim vas izrecite opomenu gospodinu gradonačelniku i sami sebi što ste mu dali to pravo.

**Predsjednica Gradskog vijeća Grada Makarske Gordana Muhtić,** odgovara na poslovničku primjedbu:

Poslovnik o radu Gradskog vijeća Grada Makarske koji je donesen na sjednici Gradskog vijeća 01. listopada 2021. godine u članku 70. u jednom od stavaka navodi se da nakon primljenog odgovora vijećnik može na sjednici Gradskog vijeća iznijeti mišljenje o odgovoru i zatražiti dostavu pisanog odgovora u trajanju do jedne minute. Pisani odgovor daje se najkasnije na sljedećoj sjednici. Na izraženo mišljenje gradonačelnik može dati dodatno pojašnjenje u trajanju do jedne minute. Dakle u ovom slučaju nije bilo povrede Poslovnika ali zahvaljujem vam na vašoj dobronamjernoj opomeni.

**Vijećnik Jure Brkan,** postavlja pitanje:

Evo samo da obavijestimo javnost Klub vijećnika nakon čitavog niza laži koje smo mogli čut od jutros u ovih kratkih 50 minuta od strane gradonačelnika mi smo odlučili kao Klub vijećnika HDZ-a da jednostavno više ne znamo kako na ovo reagirat. Toliku količinu laži koju je gospodin gradonačelnik izrekao u mnogim stvarima vezano od Stambenog, fakulteta, kuće Sunca, Vile Irene, dvorane Arte, dječjeg vrtića, to više nema nikakvog smisla njemu uopće se lovit na te njegove fore. Isto tako pošto gradonačelnik radi jednu protuposlovničku stvar u biti ja više mislim da ste to vi napravili predsjednice protuposlovničku stvar a to je da ste sazvali sjednicu u zoom formatu, online formatu prošli petak a da zastupnička tijela jedinica lokalne i regionalnih samouprava već imaju mogućnost već zadnja tri tjedna da se uživo sastaju. To znači samo jednu stvar da bježite od javnosti, da bježite od ljudi, da bježite od naroda. Isto tako gospodin gradonačelnik je, inače za javnost da se zna, ukinuo funkciju tajnice Grada jer bježi od javnosti i tko kod njega treba doći od sada treba pozvoniti na parlafon i onda će on sa kamerom vidit da li će vas pustit, da li će vas poslušat, da li će vas primit. Iz toga razloga, ja imam vremena tri minute pustite me na miru. Iz toga razloga mi Klub vijećnika HDZ-a ovu sjednicu nećemo paliti svoje kamere na ovome zoomu, ponašat ćemo se kao gospodin gradonačelnik govorit ćemo preko parlafona. Evo ja vam dajem moj parlafon.

1. Ja imam samo jedno jedino pitanje za vas gospodine gradonačelniče a možda i za vas gospođo Muhtić. Marina Andačić Krivić, Hrvoje Eljuga, Andreja Ravlić, Ico Prgomet, Matej Lozina, Ivica Markota, Tiho Barač, gospodine gradonačelniče što vi imate protiv ovih ljudi, da li su ubili ne daj Bože nekoga vašega, gospodina Glavičića ili gospođe Muhtić? Da li su vas možda krivo pogledali? Da li su možda prešli preko ceste taman kad ste vi htjeli proć? Možda vama, vašem tati, mami, gospodinu Glavičiću, gospođi Muhtić, nisu rekli dobro jutro na pravi način. Možda vas nisu poslušali nešto, možda vas nisu dovoljno pohvalili, možda su u mesnici ispred vas kupili zadnji komad mesa, možda su na brodu uzeli zadnje kilo srdele ispred vas. Možda su vam bili susjedi pa su bučili kad ste htjeli odmarat vama, gospodinu Glavičići , gospođi Muhtić. možda su kršili vaše odredbe o komunalnom redu, možda su gurnuli pitar malo više na ulicu nego što se vama sviđa. Jesu li oni uradili išta loše ili su imali nešto protiv vas? Ja vas ponovno pitam jedno jedino pitanje šta imate protiv Marine Andačić Krivić, Hrvoja Eljuge, Andreje Ravlić, Ice Prgometa, Mateja Lozina, Ivice Markote i Tihe Barača?

**Gradonačelnik Grada Makarske Zoran Paunović,** odgovara na pitanje:

1. Ja nemam ništa protiv tih ljudi koje ste nabrojali niti mislim da bi itko trebao imati nešto protiv njih. Mislim da su to super, dobri, kvalitetni, radišni ljudi, prema tome ne znam zašto bih imao išta protiv njih. Ne znam zašto to bilo tko ovdje shvaća osobno tako da ne znam što bih odgovorio na vaše pitanje, odgovor je nemam ništa protiv tih ljudi.

**Vijećnik Jure Brkan,** komentar odgovora:

1. Ja sam izuzetno, izuzetno, izuzetno zadovoljan odgovorom gospodina gradonačelnika. Ja bih molio također da njegov odgovor dobijem i u pisanoj formi. Gospodin gradonačelnik me baš oduševio i ništa drugo nisam ni očekivao od Makarskog diteta kako vi sebe u Komitetu volite krstiti. Stoga ja vjerujem da će on kao Makarsko dite, gradonačelnik svih građana grada Makarske u možebitno situaciji ne daj Bože da ovim ljudima nešto se dogodi on priteći u pomoć i spasit te ljude i pomoći im kao pravo Makarsko dite. Molim vas još jednom odgovor u pisanoj formi da dobijem. Hvala puno.

**Vijećnik Frane Filipeti,** postavlja pitanja:

1. Evo znamo iz medija, iz svega da je gori tržnica ima nekih je li problema pa evo zanima me kakav je trenutni status gradske tržnice?
2. Moje drugo pitanje odnosi se na stanovnike Zelenke koji su prije kad se digao kiosk ostali bez mogućnosti plaćanja računa na njemu i to im je jako veliki problem bio i zanima me da li ste našli rješenje za taj problem i vraća li se kiosk?

**Gradonačelnik Grada Makarske Zoran Paunović,** odgovara na pitanje:

1. Evo kao što je u javnosti već procurila informacija krajem prošle godine inspekcija je izašla na teren. Tražili su minimalne tehničke uvjete za našu gradsku tržnicu, to dakle je dokument koji tržnica očito nije nikad niti imala iz nekog razloga. Inspekcija je kaznila Grad, kaznila je mene, mi smo se žalili na ta rješenja. na prvostupanjskom sudu smo oslobođeni, sada to rješenje ide na drugostupanjski. Međutim mi smo odmah prionuli čim smo dobili očitovanje inspektora, prionuli smo na rad za pribavljanje minimalnih tehničkih uvjeta. Na kraju je sudskim vještvom utvrđeno da je tržnica tu prije 1968. godine na taj način je dobila uporabnu dozvolu za taj dio, dakle znamo svi da je tu tržnica dakle već stoljećima i tu smo dobili uporabnu dozvolu jer je to preduvjet da bi mogli dobit minimalne tehničke uvjete. Sljedeća prepreka koja se tu pojavila je nadstrešnica za koju Grad nije imao dozvolu niti je ikad izdana građevinska dozvola i sad nam je to na neki način dosta velika prepreka u cjelokupnom procesu. Postoji još jedna dodatna, zapravo otežana okolnost a to je da bi mogli podnijeti uvjete, odnosno da bi mogli podnijeti formular za minimalne tehničke uvjete tržnica mora biti dio d.o.o.-a tako da je to sve nešto što trenutno radimo iako smo dobili na neki način od inspektorata zahtjev da se zatvori ja evo i ovom prilikom apeliram ako inspektorat možda sluša da nas puste na neki način da završimo cjelokupnu proceduru. Cjelokupna tržnica jest u proceduri, nabavili smo uporabnu dozvolu, napravljene sve one radnje koje su bile potrebne napraviti i koje smo trebali napraviti i sad je na nama možda još nekih mjesec, dva, tri maksimalno da se dobiju uvjeti za rad tržnice tako da vjerujem da ćemo to uskoro privesti kraju.

**Zamjenica gradonačelnika Grada Makarske Antonia Radić Brkan,** odgovara na pitanje:

1. Budući da je još početkom prošle godine uklonjen kiosk na Zelenci kako bi se započeli radovi na rotoru i po projektu nije bilo predviđeno njegovo vraćanje. To smo naravno znali i za vrijeme projekta Kvart po tvom u razgovoru sa stanovnicima zelenke osobito onima starijima upravo smo uvidjeli ovo što je gospodin Frane Filipeti rekao da im nedostaje mjesto za druženje i ćakulu, zbog čega i jesmo postavili klupe, ali kronično m nedostaje mjesto gdje mogu platiti režije, da ne moraju odlazit u grad. Mi smo krenuli odmah u pregovore sa Konzumom i drago mi je da su prepoznali potrebu i uveli cijeli sustav naplate računa i evo danas mogu reći da od početka ovog tjedna je moguće plaćati režije u gotovini i karticama na blagajni Konzuma na Zelenci ispod rotora. Dnevne tiskovine i sve ostalo što je Tisak nudio se nalazi u trgovini i ja bih se zahvalila voditeljici regije na angažmanu i Konzumu koji je prepoznao potrebe lokalne zajednice i kvarta u kojem se nalazi i reagira na to i nadam se da će stanovnici Zelenke biti zadovoljni osobito naši sugrađani kojim je nezgodno dolazit u centar grada i platit račun.

**Vijećnik Marko Raos,** postavlja pitanja:

1. Moje pitanje prvo odnosi se koje sam već postavljao u prošlom mandatu. Dan grada je 24. listopada 1865. godine kad je u službenu uporabu uveden Hrvatski jezik. Tada je bila Općina Makarska koja je sačinjavala vijećnike od Brela do Živogošća, znači Brela, Baška Voda, Promajna, Bratuš, Makarska, Tučepi, Podgora. Međutim dolaskom naše Hrvatske i formiranjem nove Republike Hrvatske sva naša naselja su postala općine, znači postala je Općina Baška Voda, postala je Općina Brela, postala je Općina Tučepi, postala je Općina Podgora i ti vijećnici defacto pripadaju svojim naseljima. Makarska je postala Grad i Makarska kao takva triba imati svoj dan. Ja predlažem da moj prijedlog ide na Statutarnu komisiju da se vidi i da Sv. Klemento koji je zaštitnik Grada Makarske čija trodnevnica je svake godine u katedrali Sv. Marka da se napravi prema Gradu fiera, organizacija, da ne bude taj dan škole i da taj dan bude Dan Grada Makarske. 24. listopada 1865. godine kad je uveden Hrvatski jezik mi ga možemo i ubuduće slaviti na jedan kulturni način da pozovemo predstavnike i Brela i Baške Vode i Podgore i Tučepi i da na nivou jednog kulturnog događanja to provedemo u našoj vijećnici. Zato bi molio gradonačelnika ako se može da se zauzme da ovaj prijedlog ide na Statutarnu komisiju, jer takva je procedura, i sa Statutarne komisije s njihovim zaključcima da se dođe na Gradsko vijeće.
2. Što je Turistička zajednica napravila za pripremu turističke sezone, koje marketinške odnosno promotivne aktivnosti? Znam da je bila COVID već dvije godine i da sajmova nije bilo i da niste mogli normalno ni putovati ni sudjelovati, međutim koje kontakte ste imali sa našim predstavnicima u Poljskoj, Češkoj, Slovačkoj, Austriji, Njemačkoj itd.?
3. Ponovno se vraćam na prometni kolaps koji je evidentan već u našemu gradu. Prometnih redara nema na rivu, promet nije riješen onako kako smo smatrali da će bit riješen, ja sam ovo pitanje već postavlja pet godina, šta je sa prometnom studijom da li od toga ima nešto ili nema ništa međutim ušli smo i u novu turističku sezonu i ponovno su problemi. Svaki dan jedan od ključnih problema je semafor kod DMD-a, kod hotelske kuće, koji zaustavlja cirkulaciju normalnog toka prometa u našemu gradu. Kolona se stvori do samog izlaza u grad.

**Predsjednica Gradskog vijeća Grada Makarske Gordana Muhtić,** odgovara na pitanje:

1. Samo ću napomenuti, odmah ću znat, nisam stigla izvijestit gradonačelnika jer je Odbor za promet bio prije dva dana. Semafor nismo doduše na Odboru raspravljali ali sam u pisanom obliku sa kolegom Zecom i iz biltena je vidljivo da je bilo poteškoća u radu tog semafora koje su žurno stručne službe nastojale ukloniti a pitanje njegove signalizacije i načina na koji je namješten za rad je pitanje koje će biti upućeno onima koji zapravo imaju kontrolu nad tim dijelom a to je Županijska uprava za ceste. Dakle to nije nerazvrstana cesta.
2. A za ovi preostali dio će vjerojatno gradonačelnik iako ja ako mi ipak dopustite minutu s obzirom da je gospodin Raos spomenio Odbor za statut na kojem mi jesmo raspravljali o Klementu da to postane Dan grada, Dan grada je izabran odlukom tadašnjih gradskih tijela po prijedlogu gospodina Ivana Ivande. Bilo je kada su dolazili raniji prijedlozi gospodina Raosa i kontaktiran je čak Institut Ivo Pilar, dakle bilo je radnji međutim za sada u svim gradskim upravama koje su bile do sada se smatralo da je Dan grada, datum koji je odabran kao Dan grada, odgovarajući. A sad što se tiče načina kako proslavljati Sv. Klementa to je nešto što možemo posebno raspravljati, dakle nije nužno da to bude Dan grada da bi se taj dan svečanije obilježavao i da bi eventualno možda čak i škole bile neradne, onda možemo to tražiti i za Dan grada. Ja se ispričavam ako sam upala ali mislim da sam imala potrebu obzirom da smo o ovome zaista raspravljali pa mogu dati informacije iz prve ruke.

**Gradonačelnik Grada Makarske Zoran Paunović,** odgovara na pitanja:

1. Onda samo kratko da se nadovežem vezano za Dan grada ja ako gledam prakse, mislim sad govorim moje osobno stajalište, da ako gledamo prakse drugih gradova onda znam da je Dan Grada Splita za Sv. Duju, da je Dan Grada Dubrovnika ne znam Sv. Vlaho, Trogira Sv. Ivan, tako da na neki način ja ne bježim od te ideje da se Dan grada veže uz svece. Mislim bilo bi pametno da se to objedini na neki način. Ali ja sam ko sam ne bih bio spreman to na neki način, neću reć to pokrenuti, ja bih volio da prepustimo to možda javnosti pa da napravimo možda nekakvu anketu tipa referenduma ili u tom smislu. Ne bih htio tu namećat svoje mišljenje, ne znam mišljenje eventualno Statutarne komisije ali i struci tako da zapravo ako većina ljudi misli da bi zaista trebalo promijeniti Dan grada i stavit ga za vrijeme Sv. Klementa ja se tome neću buniti. Dapače ako su prakse drugih gradova takve ja nemam ništa protiv toga.
2. Što se tiče prometnog kolapsa ovo što ste spomenuli vaše treće pitanje to je mislim znate i sami postavljate samo pitanje već pet godina sami ste rekli. Dakle promet je izuzetno kompleksna priča. Izuzetno kompleksna stvar, dakle ne razgovaramo tu samo o prometu u kretnji nego govorimo i o prometu u mirovanju, to je također veliki problem u Makarskoj. I naravno da nam prometni kolapsi se stvaraju za vrijeme turističke sezone jer infrastruktura je više-manje slična a svi imamo povećan broj automobila. Da bi se riješio taj problem potrebno je zapravo ono baš stručno mišljenje, stručna analiza inaravno ogromne investicije. Europa nije sama došla do tih problema ona naime ako ste upoznati s Europskim fondovima najveći iznos novaca koji Europa financira upravo ide u smjeru mobilnosti, u smjeru rješavanja prometnih problema, dakle ovo nije problem samo Grada Makarske, ovo je problem svih gradova u Europi. Tako da ne možemo očekivati da će ovo bit riješeno preko noći i ja sam evo rekao u kojem smjeru planiramo, također možda se to nadovezuje na vijećničko pitanje vijećnika Vranješa, dakle o tim velikim projektima ja znam da je on na samoj toj primopredaji vlasti rekao kako je zapokrenuo nekakvih 20-30 projekata, doveo ih je do lokacijskih dozvola. Dosta tih projekata ćemo mi preuzeti i dovršiti. Ja mislim da će to stvarno relaksirati grad međutim cjelokupan problem prometnog kolapsa u gradu moramo rješavati svi mi. Svi mi trebamo na neki način promijenit malo svoje navike, ne dolazit sa automobilom primjerice u centar grada, parkirat ga na rivi, možda se može probat prošetat pa nije riva toliko daleko da netko mora primjerice sa Gorinke ili sa Dugiša ić automobilom. Tako da, da bi se riješio prometni kaos slažem se prvo konzultacija struke, prometna studija ovo što ste rekli da ali mi radimo sada jednu još veću studiju koja se zove SUMP (Sustainable urban mobility program) dakle jedna prometna studija koja je onako ja bih rekao upgrade na koju će nam na neki način doprinjeti da uspijemo povući sredstva iz EU fondova, jer vi kad imate SUMP automatski ste na radaru Europske unije. Zasada je to nama izričito povoljno iz razloga što mi zasada nismo na radaru Europske unije jer su nas zbog indeksa razvijenosti sve veće investicije zaobišle. Dakle nismo uspjeli formirati niti aglomeraciju što mislim da je propust primjerice prošle vlasti, to je 100% sigurno, a taj projekt urbane aglomeracije nam dopušta zapravo ogromne investicije a ne ovo da se bavimo mrvicama. Ali dobro da ne kritiziram samo ideja je da se okrenemo budućnosti i da sve te projektne velike projekte pokrenemo ali da ih pokrenemo planski, da znamo u kojem smjeru idemo i kažem mi ćemo izaći sa tim projektom u nekakvoj bliskoj budućnosti.

**Zamjenica gradonačelnika Grada Makarske Antonia Radić Brkan,** odgovara na pitanje:

1. Što se tiče priprema za turističku sezonu obzirom da nam je u pripremi natječaj za direktora, odnosno direktoricu Turističke zajednice Grad se ove godine uz gradonačelnika koji je i predsjednik Turističke i v.d., Grad se i dodatno uključio u pripremu turističke sezone najviše iz razloga što imamo i prakse i znanja u tom segmentu i tako će i funkcionirati Grad ubuduće da će se uključivati u razvoj turizma. Krenule su pripreme, danas je proljetna sadnja pri kraju. Što se tiče pripreme manifestacija i događanja i dogovora i potpisivanja ugovora sa svima koji će tokom ove turističke sezone, koja će trajat praktički od Uskrsa pa nadajmo se do kasne jeseni, su također u pripremi. Naš Ured Turističke zajednice je u kontaktu cijelu zimu sa državama i predstavništvima gdje su sajmovi i na kojim sajmovima mi kao Grad imamo svoje materijale. Grad, već je praksa odavno po Ministarstvu turizma i turističkih zajednica da Grad više ne ide samostalno na sajmove što nije isplativo već je za promociju zadužena Splitsko-dalmatinska županija tako da smo mi u biti jedan servisni punkt koji mora priskrbiti sve materijale koje dalje županija i dogovara i realizira. Ovo što ste vi gospodine Marko pitali jednim velikim dijelom po ovom Pravilniku o turističkim zajednicama više ni nije u opisu poslova gradske lokalne turističke zajednice. Znači brigu o promociji na međunarodnim tržištima to je sve po novom Pravilniku preuzela županija kao što je preuzela i strategiju ali evo radi se na pripremama sezone, imamo u najavi nekoliko velikih događanja kojima ćemo polako mijenjati smjer razvoja i pozicioniranja Makarske na turističkoj karti. Tako da ide dobro a vjerujem da će bit još bolje kada dobijemo novog direktora ili direktoricu Turističke zajednice.

**Vijećnik Marko Raos,** komentar odgovora:

1. Zadnji put sam postavio pitanje vezano za novoizgrađene stanove za poreze i boravišnu taksu i na to nisam dobio ni pismeni odgovor kako mi je obećao gradonačelnik.

**Predsjednica Gradskog vijeća Grada Makarske Gordana Muhtić,** odgovara na komentar:

1. U prilogu Zapisniku su vam zapisani svi odgovori. Detaljno je Odjel za financije, proračun i naplatu nepodmirenih potraživanja da odgovor tako da ga možete pronaći u elektronskom obliku. Ako ima potreba možemo vam ga poslati posebno na mail.

Nakon aktualnog sata, a u skladu s člankom 74. Poslovnika o radu Gradskog vijeća Grada Makarske, predsjednica Gradskog vijeća Grada Makarske je predložila sljedeći:

**Dnevni red**

1. Prijedlog Zapisnika sa 7. sjednice Gradskog vijeća Grada Makarske održane 18. veljače 2022. godine;
2. Prijedlog Odluke o postavljanju oznaka, uređaja i urbane opreme na području kulturno povijesne cjeline grada Makarske;
3. Prijedlog Odluke o izmjenama i dopunama Odluke o javnom redu i miru;
4. Prijedlog Odluke o komunalnom doprinosu;
5. Prijedlog Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2022. godini;
6. Prijedlog Zaključka o davanju suglasnosti na Odluku o izmjenama i dopunama Statuta Osnovne škole Stjepana Ivičevića Makarska;
7. Prijedlog Zaključka o davanju suglasnosti na Odluku o izmjenama i dopunama Statuta Osnovne škole oca Petra Perice Makarska;
8. Prijedlog Zaključka o prihvaćanju Izvješća o radu Javne ustanove Makarska razvojna agencija – MARA za 2021. godinu;
9. Prijedlog Zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2020./2021. i Godišnje financijsko izvješće za 2021. godinu Dječjeg vrtića „Biokovsko zvonce“ Makarska;

*Ovako predloženi dnevni je usvojen sa 12 (dvanaest) glasova ZA i 1 (jednim) glasom PROTIV.*

1. **Prijedlog Zapisnika sa 7. sjednice Gradskog vijeća Grada Makarske održane 18. veljače 2022. godine**

Predsjednica Gradskog vijeća Grada Makarske je otvorila raspravu po ovoj točki dnevnog reda.

**Vijećnik Jure Brkan** je sudjelovao u raspravi i zatražio da se predloženi Zapisnik nadopuni jer na 12. stranici istog nije navedeno kod dnevnog reda kako je sudjelovao u raspravi i iskazao nezadovoljstvo nemogućnošću postavljanja vijećničkih pitanja koje mu predsjednica Gradskog vijeća Grada Makarske nije odobrila na prethodnoj sjednici Gradskog vijeća.

**Predsjednica Gradskog vijeća Grada Makarske Gordana Muhtić** je odgovorila na vijećnikovu primjedbu i kazala kako se tu nije radilo o raspravi o sadržaju dnevnog reda.

Ispred službe koja priprema sjednice Gradskog vijeća grada Makarske je vijećniku odgovoreno ukoliko se slaže da će se zapisnik u tom dijelu nadopuniti na što je vijećnik kazao ukoliko je to tako kako nema više primjedbi.

S obzirom da nije bilo više prijavljenih za raspravu predsjednica Gradskog vijeća Grada Makarske je prijedlog Zapisnika sa 7. sjednice Gradskog vijeća Grada Makarske održane 18. veljače 2022. godine koji će biti nadopunjen sukladno primjedbi vijećnika stavila na glasovanje.

*Zapisnik sa 7. sjednice Gradskog vijeća Grada Makarske održane 18. veljače 2022. godine nadopunjen sukladno primjedbi vijećnika je usvojen s 12 (dvanaest) glasova ZA* *i 1 (jednim) glasom PROTIV.*

1. **Prijedlog** **Odluke o** **postavljanju oznaka uređaja i urbane opreme na području kulturno povijesne cjeline grada Makarske**

Uvodno obrazloženje prijedloga Odluke o postavljanju oznaka uređaja i urbane opreme na području kulturno povijesne cjeline grada Makarske je dao **privremeni pročelnik Upravnog odjela za razvoj Grada Matko Lovreta.**

U ime Kluba vijećnika HDZ-a u raspravi je sudjelovao **vijećnik Jure Brkan.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Tina Međurečan.**

**Vijećnik Petar Kelvišer** je sudjelovao u pojedinačnoj raspravi.

**Vijećnica Ivana Miočević Franić** je sudjelovala u pojedinačnoj raspravi i predložila sljedeće amandmane:

**AMANDMAN 1:**

U članku 40. predložene Odluke mijenja se tekst i sada glasi:

*„Izgled odnosno tekstura kod postavljanja vrata i vanjskih prozora mora biti drvo ili imitacija drva, boja mora biti bijela, smeđa ili zelena, ovisno o prevladavajućoj boji otvora na objektu.“*

**AMANDMAN 2:**

U članku 4. predložene odluke dodaje se stavak 4. koji glasi:

*„Sve odredbe iz Odluke jednako se i bez iznimke odnose na zone A i B.“*

**AMANDMAN 3:**

Članak 44. prijedloga Odluke nadopunjuje se riječima:

*„Stolice ne smiju biti od plastike“*

Na izlaganje vijećnice je odgovorila **predsjednica Gradskog vijeća Grada Makarske Gordana Muhtić.**

**Vijećnik Petar Kelvišer** je replicirao na izlaganje vijećnice.

**Privremeni pročelnik Upravnog odjela za razvoj Grada Matko Lovreta** je odgovorio na raspravu.

**Vijećnica Marina Puharić** je sudjelovala u pojedinačnoj raspravi a na izlaganje joj je replicirao **vijećnik Jure Brkan,** kojemu je vijećnica odgovorila na repliku. **Vijećnica Ivana Miočević Franić** je replicirala na izlaganje vijećnice Marine Puharić.

**Vijećnik Petar Kelvišer** je replicirao na izlaganje općenito svima.

**Vijećnik Jure Brkan** je sudjelovao u pojedinačnoj raspravi a na izlaganje mu je replicirao **vijećnik Petar Kelvišer. Vijećnik Jure Brkan** je odgovorio na repliku.

**Zamjenica gradonačelnika Grada Makarske Antonia Radić Brkan** je odgovorila na izlaganja iz rasprave vijećnika. Vijećnik Petar Kelvišer je replicirao na izlaganje.

U ime predlagatelja **gradonačelnik Grada Makarske Zoran Paunović** ne prihvaća amandman 1 vijećnice Ivane Miočević Franić.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 1.

*Sa 2 (dva) glasa ZA, 10 (deset) glasova PROTIV i 1 (jednim) SUZDRŽANIM glasom predloženi amandman 1 nije usvojen.*

U ime predlagatelja **gradonačelnik Grada Makarske Zoran Paunović** ne prihvaća amandman 2 vijećnice Ivane Miočević Franić.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 1.

*Sa 2 (dva) glasa ZA, 10 (deset) glasova PROTIV i 1 (jednim) SUZDRŽANIM glasom predloženi amandman 1 nije usvojen.*

U ime predlagatelja **gradonačelnik Grada Makarske Zoran Paunović** ne prihvaća amandman 3 vijećnice Ivane Miočević Franić.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 1.

*Sa 2 (dva) glasa ZA, 9 (devet) glasova PROTIV i 1 (jednim) SUZDRŽANIM glasom predloženi amandman 1 nije usvojen.*

**Predsjednica Gradskog vijeća Grada Makarske Gordana Muhtić** je kazala kako amandmani predlagatelja koji su vijećnicima dostavljeni zajedno s materijalima za sjednicu a koji glase:

**AMANDMAN 1:**

Članak 21. mijenja se i glasi:

*„Pomične rashladne vitrine – ormarići iznimno se mogu postavljati, uz odobrenje upravnog odjela, isključivo u sklopu odobrene javne površine koja se daje na korištenje.*

*Postavljanje škrinje za sladoled i druga prodaja sa pokretnih štandova može se iznimno dozvoliti uz odobrenje upravnog odjela.“*

**AMANDMAN 2:**

Članak 42. mijenja se i glasi:

*„U staroj gradskoj jezgri nije dozvoljeno postavljanje montažnih objekata (kioska) za prodaju tiskovina i duhanskih proizvoda.*

*U staroj gradskoj jezgri na javnim površinama i vanjskim dijelovima zgrade nije dozvoljeno izlaganje robe na stalcima, policama, mrežama i sl., vanjsko vješanje robe koja prekriva izgled pročelja, izuzev u zoni vratnica dok je poslovni prostor otvoren.*

*Na tlu nije dozvoljeno vršiti nikakve zahvate u smislu pričvršćenja uređaja i predmeta za tlo, izuzev kod postavljana dvostrešnih slobodnostojećih tendi za ugostiteljske objekte, na lokacijama na kojima je to dozvoljeno, bojanje i premazivanje podova te postavljanje tepiha, tepisona ili drugih podnih pokrivala.*

*Nije dozvoljeno postavljanje naljepnica na čitavoj površini stakla vrata ili prozora i izloga te korištenje izloga za skladištenje robe.*

*Zabranjeno je postavljanje plakata i drugih oznaka za reklamiranje (ponuda trgovina, jelovnici i dr.) na građevine povijesne konstrukcije (zid, stup, itd.), kao i na pročelja zgrada.*

*Zabranjeno je postavljanje predmeta za skupljanje otpada (kante, kontejneri i sl.) na povijesne građevine i na posebno važne vizure graditeljske baštine.“*

su amandmani predlagatelja koji postaju sastavni dio odluke i o navedenima se ne glasuje zasebno.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o postavljanju oznaka uređaja i urbane opreme na području kulturno povijesne cjeline grada Makarske stavila na glasovanje.

*Odluka o postavljanju oznaka uređaja i urbane opreme na području kulturno povijesne cjeline grada Makarske čiji su sastavni dio i predloženi amandmani predlagatelja je usvojena sa 8 (osam) glasova ZA, 4 (četiri) glasa PROTIV i 1 (jednim) SUZDRŽANIM glasom.*

1. **Prijedlog Odluke o izmjenama i dopunama Odluke o javnom redu i miru**

Uvodno obrazloženje prijedloga Odluke o izmjenama i dopunama Odluke o javnom redu i miruje dao**privremeni pročelnik Upravnog odjela za razvoj Grada Matko Lovreta.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Frane Filipeti**

U pojedinačnoj raspravi je sudjelovala **vijećnica Ivana Miočević Franić** koja je predložila sljedeći amandman:

**AMANDMAN 1:**

Predlažem amandman kojim u zimskom periodu ne bi bilo zabrane izvođenja radova u poslijepodnevnim satima:

„*Zabranjeno je u naseljenim mjestima izvoditi radove upotrebom građevinskih i drugih strojeva, vozila i alata koji stvaraju buku, u razdoblju od 01. siječnja do 30. travnja te od 01. listopada do 31. prosinca, u vremenu od 20.00 do 8.00“*

**Predsjednica Gradskog vijeća Grada Makarske Gordana Muhtić** je replicirala na izlaganje vijećnice. Vijećnica je odgovorila na repliku.

**Vijećnik Jure Brkan** je sudjelovao u pojedinačnoj raspravi a na izlaganje mu je replicirala **vijećnica Tina Međurečan**. Vijećnik je odgovorio na repliku. **Vijećnica Ivana Miočević Franić** je replicirala na izlaganja a **vijećnik Jure Brkan** je odgovorio na repliku.

**Predsjednica Gradskog vijeća Grada Makarske Gordana Muhtić** je dala dodatna pojašnjena vezano na izlaganje iz rasprava vijećnika.

**Vijećnik Miro Mucić** je sudjelovao u pojedinačnoj raspravi.

**Vijećnik Marko Ožić-Bebek** je sudjelovao u pojedinačnoj raspravi a na izlaganje mu je replicirala **vijećnica Tina Međurečan.**

**Vijećnik Jure Brkan** je zatražio povredu Poslovnika članka 82. jer je predsjednica Gradskog vijeća dala vijećnici pravo na repliku kad na to nije imala pravo.

**Vijećnica Ivana Miočević Franić** je replicirala na izlaganje vijećnika Marka Ožića-Bebeka.

**Privremeni pročelnik Upravnog odjela za razvoj Grada Matko Lovreta** je dao pojašnjenja vezana uz izlaganje vijećnika iz rasprave.

**Vijećnik Petar Kelvišer** je sudjelovao u pojedinačnoj raspravi, na izlaganje mu je odgovorila **predsjednica Gradskog vijeća Grada Makarske Gordana Muhtić** a na izlaganje vijećnika je replicirao **vijećnik Miro Mucić. Privremeni pročelnik Upravnog odjela za razvoj Grada Matko Lovreta** je odgovorio na upite vijećnika. **Vijećnik Miro Mucić** je odgovorio na pojašnjenja a **vijećnica Ivana Miočević Franić** je replicirala. **Privremeni pročelnik Upravnog odjela za razvoj Grada Matko Lovreta** i **predsjednica Gradskog vijeća Grada Makarske Gordana Muhtić** su odgovorili na izlaganja.

U ime predlagatelja **gradonačelnik Grada Makarske Zoran Paunović** ne prihvaća amandman 1 vijećnice Ivane Miočević Franić.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 1.

*Sa 3 (tri) glasa ZA, 9 (devet) glasova PROTIV i 1 (jednim) SUZDRŽANIM glasom predloženi amandman 1 nije usvojen.*

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjenama i dopunama Odluke o javnom redu i miru stavila na glasovanje.

*Odluka o izmjenama i dopunama Odluke o javnom redu i miru je usvojena sa 9 (devet) glasova ZA i 4 (četiri) glasa PROTIV.*

1. **Prijedlog** **Odluke o izmjenama i dopunama Odluke o komunalnom doprinosu**

Uvodno obrazloženje prijedloga Odluke o izmjenama i dopunama Odluke o komunalnom doprinosuje dao **privremeni pročelnik Upravnog odjela za razvoj Grada Matko Lovreta.**

U ime Kluba vijećnika HDZ-a u raspravi je sudjelovao **vijećnik Jure Brkan** kojem je na upite iz izlaganja odgovorio **privremeni pročelnik Upravnog odjela za razvoj Grada Matko Lovreta. Vijećnik Jure Brkan** je nastavio izlaganje.

**Vijećnica Tina Međurečan** je sudjelovala u pojedinačnoj raspravi a na raspravu joj replicirao **vijećnik Jure Brkan.**

**Privremeni pročelnik Upravnog odjela za razvoj Grada Matko Lovreta** je odgovorio na raspravu vijećnika i kao rezultat rasprave i prijedloga vijećnika Jure Brkana predložio sljedeći amandman u ime predlagatelja:

**AMANDMAN 1:**

Članak 1. mijenja se i glasi:

„U Odluci o komunalnom doprinosu (Glasnik Grada Makarske, br. 4/19 i 7/19) članak 15. mijenja se i glasi:

*"Obvezniku komunalnog doprinosa koji gradi etažu podruma (potpuno ukopanu), namijenjenu za garažiranje vozila ili za pomoćne prostore građevine (drvarnice, spremišta, spremišta tehnike i sl.), svijetle visine maksimalno do 2,5 m, koja može imati pristup direktno s terena, u širini od maksimalno 5 m, bilo da se građevina gradi na kosom ili ravnom terenu, odobrava se popust od 50% na iznos komunalnog doprinosa obračunatog za navedenu etažu podruma."*

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjenama i dopunama Odluke o komunalnom doprinosu stavila na glasovanje.

*Odluka o izmjenama i dopunama Odluke o komunalnom doprinosu je usvojena sa 11 (jedanaest) glasova ZA, 1 (jednim) SUZDRŽANIM glasom.*

1. **Prijedlog Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2022. godini**

Uvodno obrazloženje prijedlogaOdluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2022. godini je dala **privremena pročelnica Upravnog odjela za javne potrebe i društvene djelatnosti Sandra Vranješ.**

**Vijećnik Petar Kelvišer** je sudjelovao u pojedinačnoj raspravi.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2022. godini stavila na glasovanje.

*Odluka o kriterijima, mjerilima i načinu financiranja decentraliziranih funkcija osnovnog školstva Grada Makarske u 2022. godini je usvojena jednoglasno sa 11 (jedanaest) glasova ZA.*

1. **Prijedlog Zaključka o davanju suglasnosti na Odluku o izmjenama i dopunama Statuta Osnovne škole Stjepana Ivičevića Makarska**

**Predsjednica Gradskog vijeća Grada Makarske Gordana Muhtić** je predložila da se za točke 6. i 7. dnevnog reda održi objedinjena rasprava s obzirom da se radi o izmjenama statuta osnovnih škola u gradu Makarskoj koje se odnose na usklađenje sa zakonskim izmjenama.

*Prijedlog za objedinjenu raspravu po točkama 6. i 7. dnevnog reda je usvojen jednoglasno sa 10 (deset) glasova ZA.*

Uvodno obrazloženje prijedloga Zaključka o davanju suglasnosti na Odluku o izmjenama i dopunama Statuta Osnovne škole Stjepana Ivičevića Makarska i Zaključka o davanju suglasnosti na Odluku o izmjenama i dopunama Statuta Osnovne škole oca Petra Perice Makarska je dala **privremena pročelnica Upravnog odjela za javne potrebe i društvene djelatnosti Sandra Vranješ.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Zaključka o davanju suglasnosti na Odluku o izmjenama i dopunama Statuta Osnovne škole Stjepana Ivičevića Makarska stavila na glasovanje.

*Zaključak o davanju suglasnosti na Odluku o izmjenama i dopunama Statuta Osnovne škole Stjepana Ivičevića Makarska je usvojen jednoglasno sa 11 (jedanaest) glasova ZA.*

1. **Prijedlog** **Zaključka o davanju suglasnosti na Odluku o izmjenama i dopunama Statuta Osnovne škole oca Petra Perice Makarska**

S obzirom da je pod točkom 6. dnevnog reda održana objedinjena rasprava i za ovu točku dnevnog reda a da nije bilo prijavljenih za raspravu predsjednica Gradskog vijeća Grada Makarske je prijedlog Zaključka o davanju suglasnosti na Odluku o izmjenama i dopunama Statuta Osnovne škole oca Petra Perice Makarska stavila na glasovanje.

*Zaključak o davanju suglasnosti na Odluku o izmjenama i dopunama Statuta Osnovne škole oca Petra Perice Makarska je usvojen jednoglasno sa 11 (jedanaest) glasova ZA.*

Nakon stanke predsjednica Gradskog vijeća Grada Makarske je konstatirala kako je temeljem elektronske prijave utvrđen kvorum te da je na sjednici nazočno 10 od 15 vijećnika kao i da je nastavak održavanja sjednice pravovaljan.

1. **Prijedlog** **Zaključka o prihvaćanju Izvješća o radu Javne ustanove Makarska razvojna agencija-MARA za 2021. godinu**

Uvodno obrazloženje prijedloga Zaključka o prihvaćanju Izvješća o radu Javne ustanove Makarska razvojna agencija-MARA za 2021. godinu je dala **ravnateljica Javne ustanove Makarska razvojna agencija – MARA Lidija Vukadin Vranješ.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Marina Puharić.**

U ime Kluba vijećnika HDZ-a u raspravi je sudjelovao **vijećnik Miro Mucić.**

**Vijećnik Petar Kelvišer** je sudjelovao u pojedinačnoj raspravi a na izlaganje mu je odgovorila **ravnateljica Javne ustanove Makarska razvojna agencija – MARA Lidija Vukadin Vranješ.**

**Vijećnica Tina Međurečan** je sudjelovala u pojedinačnoj raspravi a na izlaganje joj je odgovorila **ravnateljica Javne ustanove Makarska razvojna agencija – MARA Lidija Vukadin Vranješ.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Zaključka o prihvaćanju Izvješća o radu Javne ustanove Makarska razvojna agencija-MARA za 2021. godinu stavila na glasovanje

*Zaključak o prihvaćanju Izvješća o radu Javne ustanove Makarska razvojna agencija-MARA za 2021. godinu je usvojen jednoglasno sa 10 (deset) glasova ZA.*

1. **Prijedlog Zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2020./2021. i Godišnje financijsko izvješće za 2021. godinu Dječjeg vrtića „Biokovsko zvonce“ Makarska**

Uvodno obrazloženje prijedloga Zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2020./2021. i Godišnje financijsko izvješće za 2021. godinu Dječjeg vrtića „Biokovsko zvonce“ Makarska je dala **ravnateljica Javne ustanove Dječji vrtić „Biokovsko zvonce“ Makarska Marina Šprajc.**

U ime Kluba vijećnika HDZ-a u raspravi je sudjelovao **vijećnik Miro Mucić.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakša Jurasović.**

**Vijećnik Petar Kelvišer** je sudjelovao u pojedinačnoj raspravi a na izlaganja i upite iz rasprave su mu odgovorili **predsjednica Gradskog vijeća Grada Makarske Gordana Muhtić** i **ravnateljica Javne ustanove Dječji vrtić „Biokovsko zvonce“ Makarska Marina Šprajc. Vijećnik Petar Kelvišer** je prokomentirao dobivene odgovore.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2020./2021. i Godišnje financijsko izvješće za 2021. godinu Dječjeg vrtića „Biokovsko zvonce“ Makarska stavila na glasovanje.

*Zaključak o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2020./2021. i Godišnje financijsko izvješće za 2021. godinu Dječjeg vrtića „Biokovsko zvonce“ Makarska je usvojen jednoglasno sa 12 (dvanaest) glasova ZA.*

Sjednica je završila u 14.20 sati. 

Zapisnik vodio:

Tonći Batinić, dipl. iur.

**Tajnica**              **Predsjednica**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Gordana Muhtić, dipl.iur.